b'\n_START_ARTICLE_\nPont-Saint-Esprit\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Languedoc ob reki Roni in njenem desnem pritoku Ard\xc3\xa8che, 60 km severovzhodno od N\xc3\xaemesa.\n_START_SECTION_\nUprava\n_START_PARAGRAPH_\nPont-Saint-Esprit je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Aigu\xc3\xa8ze, Carsan, Cornillon, Le Garn, Goudargues, Issirac, Laval-Saint-Roman, Montclus, Saint-Alexandre, Saint-Andr\xc3\xa9-de-Roquepertuis, Saint-Christol-de-Rodi\xc3\xa8res, Saint-Julien-de-Peyrolas, Saint-Laurent-de-Carnols, Saint-Paulet-de-Caisson in Salazac z 18.468 prebivalci._NEWLINE_Kanton Pont-Saint-Esprit je sestavni del okro\xc5\xbeja N\xc3\xaemes.\n_START_SECTION_\nZgodovina\n_START_PARAGRAPH_\nSvetovno znan je postal zaradi nenavadne in \xc5\xa1e vedno nepojasnjene bolezni, ki je leta 1951 prizadela tamkaj\xc5\xa1nje prebivalce, in razli\xc4\x8dnih ugibanj, povezanih z dogodkom. 15. avgusta 1951 so v Pont-Saint-Espritu zabele\xc5\xbeili izbruh zastrupitev, ki so jih spremljale blodnjave motnje in razli\xc4\x8dni fizi\xc4\x8dni simptomi, med drugim slabost, prebavne motnje, zmanj\xc5\xa1anje sr\xc4\x8dnega utripa, tresavica in bole\xc4\x8dine v udih.\n_START_SECTION_\nOkoli\xc5\xa1\xc4\x8dine in posledice\n_START_PARAGRAPH_\nPrimer je zanimiv predvsem zaradi velikega \xc5\xa1tevila simultanih obolenj in nenavadnih halucinacij._NEWLINE_Prizadetih je bilo ve\xc4\x8d kot 250 ljudi, od tega je bilo 50 ljudi sprejetih v psihiatri\xc4\x8dno bolni\xc5\xa1nico in tam zadr\xc5\xbeanih tudi po ve\xc4\x8d tednov in celo mesecev, vsaj 5 pa umrlo (od tega vsaj trije samomori). Bolezen, ki se je prena\xc5\xa1ala s hrano, so povezali s "prekletim kruhom" (pain maudit) iz lokalne pekarne, vzroka za zastrupitev kruha pa do danes \xc5\xa1e niso doko\xc4\x8dno potrdili.\n_START_SECTION_\nHipoteze\n_START_PARAGRAPH_\nRazlogi za zastrupitev so \xc5\xa1e vedno zaviti v skrivnost, vendar obstaja ve\xc4\x8d mo\xc5\xbenih razlag. Najzgodnej\xc5\xa1a hipoteza predpostavlja, da je \xc5\xa1lo za izbruh ergotizma (zastrupitve z ergotinom, halucinogeno plesnijo, sicer znane tudi kot ogenj sv. Antonija). Kasnej\xc5\xa1e raziskave so se osredoto\xc4\x8dile na mo\xc5\xbenost zastrupitve z \xc5\xbeivim srebrom zaradi uporabe panogena ali drugih fungicidov, ki se uporabljajo na \xc5\xbeitih in semenih. Leta 1982 je francoski raziskovalec kot mo\xc5\xbenega povzro\xc4\x8ditelja izpostavil mikotoksin glive Aspergillus fumigatus, ki nastaja v silosih z \xc5\xbeitom._NEWLINE_Leta 2008 je zgodovinar Steven Kaplan izdal knjigo Le pain maudit, v kateri trdi, da bi zastrupitev lahko povzro\xc4\x8dil du\xc5\xa1ikov triklorid, ki se uporablja za umetno (in protizakonito) beljenje moke. Novinar Hank P. Albarelli ml. pa v svoji knjigi A Terrible Mistake iz leta 2009 trdi, da je CIA v okviru svojega programa o biolo\xc5\xa1kih oro\xc5\xbejih MKULTRA na prebivalstvu Pont-Saint-Esprita preizku\xc5\xa1ala uporabo LSD-ja kot oro\xc5\xbeja. Alberellijeva teza pravi, da naj bi bil dogodek v Pont-Saint-Espritu zasnovan kot predhodnik podobnega poskusa, ki naj bi bil na\xc4\x8drtovan v newyor\xc5\xa1kem podzemnem sistemu. Steven Kaplan je Albarellijeve trditve zavrnil kot teorijo zarote.'